[Foto’s] Jong vrou sterf in Potch-botsingEen van die wrakke. Foto: Netcare 911 ŉ Vrou in haar 20’s is dood nadat twee motors Sondagaand buite Potchefstroom in Noordwes gebots het. Chris Botha, woordvoerder van Netcare 911, het gesê die botsing het omstreeks 23:24 op die N12 sowat 12 km buite die dorp plaasgevind. “Volgens inligting van die toneel is die ongeluk veroorsaak deur een van die partye wat aan die verkeerde kant van die snelweg gery het toe die ongeluk gebeur het,” het Botha gesê. Botha het gesê wrakstukke was oor ŉ groot gebied versprei en dit stem ooreen met die trefkrag van ŉ skokbotsing. Een van die wrakke. Foto: Netcare 911 Chitra Bodasing, woordvoerder van ER24, het gesê die motors se wrakstukke het 100 m ver uit mekaar gelê. “Die motor waarin die vrou gery het, is op sy dak in die veld langs die pad aangetref,” het Bodasing gesê. “Sy was ongelukkig reeds dood toe paramedici by die toneel opgedaag het.” Twee passasiers in dié motor, ŉ man en ŉ vrou in hul 20’s, het geringe en matige beserings opgedoen. ŉ Vrou wat met die ander motor gery het, het ook matige beserings opgedoen. Die beseerdes is na ŉ nabygeleë hospitaal geneem vir verdere behandeling. Die polisie ondersoek die voorval.